
Paratowch bapur ar gyfer llywodraethwyr ysgol sy’n archwilio’n feriniadol fenter neu system sy’n ymddangos yng Nghynllun Gweithredu’r Ysgol/Coleg (fe allai hyn gynnwys Cynllun Datblygu/Gwella’r Ysgol neu’r Adran neu adroddiad diweddaraf Estyn ar yr ysgol). Mae angen cynnwys cynllun gweithredu o’r camau nesaf sydd wedi ei seilio ar dystiolaeth ac wedi ei gefnogi gan dystiolaeth academaidd.

  
1. Cyflwyniad a chyd-destun yr ysgol
Mae Llywodraeth Cymru wedi cydnabod mor bwysig yw datblygu sgiliau dysgu effeithiol mewn byd sy’n newid ac yn datblygu yn gynyddol ym maes technoleg a gwybodaeth (Llywodraeth Cymru, 2010). Mae Llywodraeth yn mynnu mai rhoi cyfle i ddysgwyr ddatblygu eu meddwl gan blethu hyn ag egwyddorion Asesu ar gyfer Dysgu yw rôl yr athro cyfoes. Yn ôl y canllawiau, Asesu ar gyfer Dysgu yw’r broses o ddarganfod cyrhaeddiad presennol dysgwyr, beth yw eu targed a sut mae cyrraedd y darged honno (Llywodraeth Cymru, 2010). Dengys ymchwil y Llywodraeth (2010) fod egwyddorion Asesu ar gyfer Dysgu yn gwella perfformiad dysgwyr yn ogystal â gwella’u gallu i drosglwyddo sgiliau a chynyddu mwynhad y dysgwr a’r athro o’r gwersi.
Yn yr adroddiad hwn, edrychir ar Asesu ar gyfer Dysgu o fewn cyd-destun cynlluniau strategol ysgol gan ddadansoddi gweithgaredd bresennol yr ysgol a chynnig argymhellion ar gyfer y dyfodol. Mae’r ysgol dan sylw (a enwir yn Ysgol X am resymau moesol) yn ysgol gategori gwyrdd sy’n darparu addysg gyfrwng y Gymraeg i 924 o ddisgyblion 11-19 oed. Yn bresennol, mae 6.2% o ddisgyblion cyfnod allweddol 3 a 4 (CA3, CA4) yn derbyn prydiau ysgol am ddim (PYD) sy’n sylweddol is na chyfartaledd y sir a’r wlad. Mae 202 o ddisgyblion ym 11-16 oed gydag anghenion dysgu ychwanegol sy’n unol â’r ystadegau cenedlaethol. 
2. Trosolwg o Gynllun Datblygu Ysgol X (CDY) a Chynllun Gweithredu Adran y Gymraeg (CGA)
Mae cynllun datblygu Ysgol X (CDY) wedi’i drefnu yn 7 pennod: gwybodaeth gyd-destunol; targedau; adolygiad o gynnydd ers yr arolwg diwethaf; arfarniad o gynnydd ym mlaenoriaethau’r ysgol; blaenoriaethau’r ysgol ar gyfer y cyfnod nesaf; cynlluniau gwariant ac adolygiad o bolisïau’r ysgol. 
Gellid gweld o’r penodau cyntaf mai targedau data yw ffocws Ysgol X. Mae’r ysgol yn gosod targedau unigol ar gyfer pob blwyddyn yn yr ysgol gan osod targedau ar gyfer grwpiau penodol megis disgyblion PYD a bechgyn a merched ar wahân. Er enghraifft, gosodir targed o 97% ar gyfer disgyblion blwyddyn 9 i gyrraedd lefel 5+ yn y pynciau craidd (Cymraeg, Saesneg, Gwyddoniaeth a Mathemateg) gyda tharged o 88% ar gyfer disgyblion PYD y carfan. Yn ogystal â thargedau cyrhaeddiad, gellir gweld bod Ysgol X yn gosod ynglŷn â phresenoldeb y gwahanol garfanau gan osod targed o 96.5% presenoldeb gan gynnwys disgyblion PYD a LAC.
Yn sgil hyn, mae’r CDY yn edrych ar gynnydd yr ysgol ers yr arolwg diwethaf a hefyd cynnydd o ran blaenoriaethau’r ysgol. Mae’n tanlinellu gweithgarwch yr ysgol yn unol â’i blaenoriaethau wedyn yn categoreiddio’r gwaith yn lefel y cynnydd.
Mae’r blaenoriaethau eu hunain wedi’u trefnu o dan 4 thema: ‘Safonau’, ‘Lles ac Agweddau at Ddysgu’, ‘Addysgu a Phrofiadau Dysgu’ ac ‘Arweinyddiaeth’ (gweler atodiad A). O fewn y themâu hyn, mae saith targed. Mae’r ysgol wedi nodi camau gweithredu, llinell amser a meini prawf llwyddiant ar gyfer pob targed.
Mae Cynllun Gweithredu Adran y Gymraeg yn dilyn strwythur tebyg i’r CDY gan dynnu sylw at ddata’r adran dros y 3 blynedd diwethaf. Fel yn achos cynllunio’r ysgol, mae’r adran yn dibynnu ar dargedau data. Mae’r CGA eto yn trefnu eu blaenoriaethau o dan yr un themâu. Mae’r adran yn dadansoddi’r data ac yn dehongli eu sefyllfa bresennol gan gymharu ag ystadegau’r wlad a’r teulu o ysgolion. Gan ddefnyddio’r data hwn, maent yn uwcholeuo’u blaenoriaethau ar gyfer y cyfnod nesaf gan gynnig camau gweithredu ar gyfer pob thema. 
Un maes sydd wedi’i uwcholeuo yng nghynllun gwella’r adran yw Asesu ar gyfer Dysgu. Gwerthusir cryfderau’r adran o ran Asesu ar gyfer Dysgu yn fanwl gan dynnu sylw at nid yn unig sut y defnyddir egwyddorion Asesu ar gyfer Dysgu yn y dosbarth ond hefyd sut y mae’r adran yn annog ei staff i werthuso a gwella ar eu gwaith eu hunain gan gyfeirio at bolisïau’r ysgol megis ei pholisi asesu. Gan edrych tua’r dyfodol, mae’r adran yn rhoi targed o ledaenu arfer dda ar draws yr adran yn y maes gan anelu at ragoriaeth. Gwneir hyn trwy arsylwadau mewnol gyda’r amcan o wella ansawdd dysgu ac addysgu. Mae hyn yn adlewyrchu’r hyn sydd yn CDY. Gellid gweld yng nghynllun datblygu Ysgol X fod Asesu ar gyfer Dysgu yn ffurfio rhan sylweddol o strategaeth yr ysgol i godi safonau ac yn benodol i sicrhau her addas ar gyfer pob dysgwr gan gynnwys dysgwyr sydd ag anghenion dysgu ychwanegol (ADY) a dysgwyr mwy abl a thalentog (MATh). Un o’r targedau ar gyfer gwella addysgu a phrofiadau dysgu yw lledaenu arfer ragorol. Eto, anogir staff ar draws yr ysgol i hunanasesu ac asesu cyfoedion yn erbyn meini prawf llwyddiant. Yr ail darged sydd gan yr adran (yn y maes) yw sicrhau cysondeb ar draws yr adran o ran craffu ar lyfrau gan eu gwerthuso yn unol â meini prawf llwyddiant ERW. Mae’r ddwy darged hyn yn ymateb i argymhellion ESTYN yn sgil yr arolwg diwethaf yn 2014. 
3. Gwerth Cynllunio Strategol i Ysgolion
Yn ôl Camille Rutherford (2009), cynllunio strategol yw’r arf sy’n galluogi ysgol i archwilio i gyd-destun newid, ei gallu i newid a’i hymrwymiad tuag at y newid hwnnw. Mae David Middlewood (1998) yn ei ddisgrifio fel modd o fapio ffordd rhwng ble maent ar hyn o bryd a’r man lle yr hoffent fod yn y dyfodol. Mae’n pwysleisio mor bwysig yw hyn mewn marchnad sydd yn newid mor gyflym (David Middlewood, 1998). Cyn mynd ati i gynllunio felly, rhaid sylweddoli bod gan ysgolion ffactorau arbennig i’w cyd-destun ac felly rhaid ystyried bod gwahaniaeth rhwng cynllunio ar gyfer busnes arferol a chynllunio ar gyfer ysgolion (Camille Rutherford, 2009; David Middlewood, 1998).
Mae cynllunio strategol yn naturiol yn rhoi’r cyfle i ysgolion fod yn rhagweithiol wrth ymateb i newidiadau. Dyma’r ail gam, yn ôl Middlewood: ‘Rather than merely being reactive to events and circumstance, the effective strategic manager aims to “control” the future of the organisation within a framework’ (David Middlewood, 1998, p. 6). Mae Davies ac Ellison (2003) hefyd yn cytuno ar bwysigrwydd edrych tuag at y dyfodol a chynllunio ar ei gyfer oherwydd bod ffocws ar y dyfodol yn rhoi fframwaith ar gyfer cynlluniau tymor byr. Maent yn diffinio’r dyfodol o fewn cyd-destun disgyblion ac yn dweud y dylai gynllunio ffocysu ar beth mae’r ysgolion yn mynd i gynnig ar gyfer eu disgyblion 11 oed erbyn iddynt gyrraedd y chweched (Brent Davies and Linda Ellison, 2003). Strategaeth, yn ôl Davies ac Ellison (2003) yw’r broses o ddelio gyda’r tymor canol i’r tymor hir gan ffocysu ar bynciau allweddol sy’n sylfaen i weledigaeth yr ysgol. 
Rhan o’r hyn sy’n sefydlu gweledigaeth yr ysgol yw bwriad strategol sydd yn gosod cyfres o nodau heriol a chyraeddadwy sy’n annog yr ysgol i wella ei pherfformiad o fewn meysydd penodol. (Brent Davies and Linda Ellison, 2003). Mae CDY yn annog cynllunio fel bod gweledigaeth yr ysgol yn cael ei throsi’n gynllun gweithredu cytunedig ar draws yr ysgol (Edith Jayne, 1998). Yn ôl Davies ac Ellison (2003), bwriad strategol yw’r arf sy’n galluogi ysgolion i ymateb i bethau llai rhagweladwy. Mae’n rhoi ffrâm gyfeirio i’r staff wrth wynebu sefyllfaoedd newydd (Brent Davies and Linda Ellison, 2003). Mae cynllunio strategol yn ymgorffori gweledigaeth yr ysgol a chynlluniau ar gyfer adnoddau fel bod yr ysgol yn gallu cyrraedd ei nod yn y ffordd fwyaf effeithiol (Camille Rutherford, 2009). 
Mae gwahanol gyfnodau yn y broses o newid sef: (i) cyfnod dechreuol; (ii) cyfnod gweithredu a (iii) chyfnod normaleiddio. Gweithredoedd yn y cyfnod dechreuol sy’n arwain at benderfyniad i ddilyn cwrs o newid gan ateb cwestiynau ynglŷn â sut i ddechrau ar y gweithrediad a’r amodau sy’n angenrheidiol ar gyfer gweithredu (Camille Rutherford, 2009). Mewn geiriau eraill, yn y cyfnod cyntaf mae rhywun yn hyrwyddo cyfeiriad newid penodol. Yn yr ail gyfnod, mae’r ysgol yn arbrofi gyda’r newidiadau ac yn gwneud penderfyniad yn y trydydd cyfnod i barhau gyda’r cyfeiriad hwnnw ai beidio. Gan ddibynnu ar bwysau’r newid, mae symud trwy’r cyfnodau hyn yn gallu cymryd 2-10 mlynedd (Michael Fullan, 2015). Yng ngoleuni’r ystadegau hyn, mae Fullan yn crybwyll pwysigrwydd sylweddoli mai proses yw newid: ‘change is a process , not an event’ – rhaid gweld y tu hwnt i’r cyfnod dechreuol (Michael Fullan, 2015, p. 56).
Mae Edith Payne (1998) yn gweld newid fel proses gylchredol. Mae awdit sy’n uwcholeuo angen sydd yn arwain at lunio cynllun gan gynnwys llunio cynllun gweithredu, gosod targedau a meini prawf llwyddiant. Dyma gyfnod dechreuol Rutherford. Nesaf, y mae’r ysgol yn gweithredu ar y cynlluniau hyn sy’n dilyn y patrwm traddodiadol. Ond yn wahanol i Rutherford (2009), mae Payne (1998) yn disgrifio proses arall sy’n digwydd wrth ochr gweithredu sef gwerthuso. Hynny yw, gwirio cynnydd a llwyddiant a gweithredu i ddatrys unrhyw broblemau. Yn sgil gwerthuso, mae’r cylch yn dychwelyd at adnabod anghenion a chynllunio ar eu cyfer.   
Yn ôl Fullan (2015), mae nifer o ffactorau yn gallu dylanwadu ar y ddechrau’r broses o newid ac yn yr un modd, mae nifer o grwpiau gwahanol yn gallu gweithredu fel dechreuwyr i newid yn y cyfnod dechreuol. Mae ffactorau neu grwpiau allanol fel megis newidiadau mewn polisi a dylanwad gweinyddwyr addysg yn gallu dechrau’r broses gyda phennaeth yr ysgol, fel arfer, yn gweithredu fel ceidwad sy’n penderfynu a yw’r newidiadau yn dod i mewn i’r ysgol ai beidio (Michael Fullan, 2015). Felly mae rôl y pennaeth yn hollbwysig yn y broses ac mae ef yn gweithio fel dechreuwr o fewn yr ysgol gan amlaf. Mae hyn yn rhoi argraff bod cynllunio a newid yn dechrau o’r top ac yn cael ei dreiddio i lawr yr ysgol.
Er hynny, mae Fullan (2015) yn esbonio pwysigrwydd creu cymuned ddysgu broffesiynol sydd yn galluogi athrawon i gyd-weithio, rhannu syniadau ac arfer dda, ac felly chwilio am ffyrdd o wella. Gyda hyn, mae athrawon yn gweithredu fel dechreuwyr. Mae’r egwyddor hon i’w gweld wrth i adrannau ysgolion cynllunio’n unigol gan gyd-weithio o fewn eu hadran. Mae cynlluniau cwricwlwm Donaldson hefyd yn dangos yr egwyddor hyn ar waith wrth i adrannau gyd-weithio o fewn y meysydd profiad a dysgu ehangach. Mae Fullan (2015) yn mynnu bod rhaid i athrawon gydweithio fel partneriaid yn y broses o newid, neu bydd y broses yn methu. Mae Llywodraeth Cymru (2012) hefyd wedi cydnabod pwysigrwydd Cymunedau Dysgu Proffesiynol wrth gynllunio ar gyfer newid ar draws Cymru. Mae’r llywodraeth yn annog cyd-weithio ar lefel ysgol, rhanbarthol a chenedlaethol er mwyn sicrhau bod ysgolion Cymru yn ‘[c]anolbwyntio ar y prif flaenoriaethau ac [yn] sicrhau bod yr arferion gorau yn cael eu mabwysiadu’ (Llywodraeth Cymru, 2012). Adlewyrchir hyn yng ngwaith Consortia Addysg Cymru a’r ysgolion teulu.
Yn ôl Fullan (2015), yn y cyfnod o weithredu y mae’r broses o newid yn aml yn methu. Un rheswm y tu ôl hyn yw diffyg ymrwymiad i’r gweithrediad. Rheswm arall yw nad yw’r ysgol wedi pa anghenion sy’n flaenoriaeth ac felly nid oes adnoddau ganddynt i weithredu ar bob angen. Yn gysylltiedig â hyn mae diffyg eglurdeb sy’n codi agwedd amwys yn y gymuned.  

4. Egwyddorion Asesu ar gyfer Dysgu: pwysigrwydd a datblygiad
Asesu ffurfiannol, neu Asesu ar gyfer Dysgu yw’r gweithgareddau a wnaed gan yr athro neu’r disgybl sy’n darparu gwybodaeth ar gyfer adborth er mwyn newid gweithgareddau addysgu a dysgu y maent yn ei wneud (Paul Black and Dylan Wiliam, 1998). Mae Gadsby (2012) yn diffinio Asesu ar gyfer Dysgu fel y broses sy’n chwilio am dystiolaeth ac yn ei dehongli er mwyn gweld cyrhaeddiad presennol y dysgwyr yn eu dysgu, beth yw eu targed a sut y byddant yn cyrraedd y darged honno. Yng ngeiriau Gadsby: ‘In essence, AfL is about empowering pupils to be owners of their own learning.’ (Claire Gadsby, 2012, p. 4). Mae’r Assessment Reform Group hefyd yn cytuno bod dysgu effeithiol yn digwydd pan fydd disgybl yn cymryd perchenogaeth am ei ddysgu (The Assessment Reform Group, 1999). Hynny yw, nid yn unig ffordd i’r athro asesu dysgu’r disgybl yw Asesu ar gyfer Dysgu ond ffordd lle y mae’r disgybl ei hun yn ymweithio gyda’i ddysgu gan adfyfyrio arno i sicrhau ei fod yn gwybod ble mae angen datblygu, ble mae angen cyrraedd a sut mae cyrraedd.  Hawdd yw gweld tebygrwydd rhwng hyn a chynllunio strategol ar gyfer ysgol. Gellid dadlau bod athrawon a disgyblion yn datblygu cynllun strategol i bob unigolyn. Gyda hyn mewn cof, asesu yw arf mwyaf pwerus addysg sy’n hybu dysgu effeithiol, codi safonau ac yn galluogi dysgwyr gydol oes (The Assessment Reform Group, 1999). Yn ôl Heritage a Wylie (2018), mae Asesu ar gyfer Dysgu yn cyfrannu at gynnydd sylweddol yng nghyrhaeddiad disgyblion ac hefyd yn cael effaith cadarnhaol ar fylchau cyrhaeddiad. 
Yn ôl Gadsby (2012), mae pedwar cam i Asesu ar gyfer Dysgu sef rhannu amcanion dysgu, canlyniadau dysgu, meini prawf llwyddiant, a phwrpas ehangach y dysgu. Hynny yw, rhaid sicrhau bod pob dysgwr yn deall: beth mae’n dysgu; sut mae cyrraedd y nod; beth yw llwyddo a beth yw pwrpas dysgu’r hyn y mae’n ei ddysgu. Yn allweddol felly yw adborth, hunanasesu ac adfyfyrio sy’n galluogi disgyblion i adnabod y camau sydd angen arnynt i gyrraedd y darged, sydd hefyd wedi’i seilio ar gred yn y ffaith bod disgyblion yn gallu gwella (The Assessment Reform Group, 1999). Mae’r Assessment Reform Group (1999) yn mynnu bod Asesu ar gyfer Dysgu yn addas ar gyfer pob sefyllfa ac yn adnabod camau i adeiladu ar lwyddiant yn ogystal â datrys a chywiro problemau a gwendidau. 
Mae Faulty a Savage (2008) yn dadlau mai creu amgylchedd dysgu cadarnhaol yw’r cam cyntaf sydd angen ei wneud i sicrhau defnyddio asesu yn effeithiol. Un agwedd sy’n effeithio ar lwyddiant Asesu ar gyfer Dysgu yw parodrwydd y disgybl i ddangos ei gyrhaeddiad presennol o fewn dosbarth o gyd-ddisgyblion ac felly mae’n bwysig iawn bod yr amgylchedd addysgu yn un sy’n ddi-wawd a lle mae cymryd risgiau yn naturiol (Heritage and Wylie, 2018). Mae cyd-berthynas rhwng ymateb emosiynol disgyblion a’u parodrwydd i ddysgu (Martin Faulty and Jonathan Savage, 2008). Mae’n bwysig iawn codi hunanhyder a hunan effeithiolrwydd dysgwyr trwy ganmoliaeth ddilys a diffuant (Martin Faulty and Jonathan Savage, 2008).
 Er bod rhannu pwrpas dysgu a beth yw llwyddo (hynny yw, meini prawf llwyddiant) clir yn darparu arweiniad i’r disgyblion, pan fo’r disgyblion yn chwarae rôl mewn penderfynu ar bwrpas eu dysgu a beth yw llwyddo, maent yn datblygu gwytnwch a gallu myfyrgar (Blanchard, 2009). Mae’r sgiliau hyn yn gweithio llaw yn law â chyd-weithio agored sy’n galluogi disgyblion i rannu’r broses dysgu. Mae hyn hefyd yn wir ar gyfer staff yr ysgol. Mae rhaid bod gan staff gyfleoedd i werthuso a dadansoddi eu harferion addysgu ac asesu dros amser ac wrth gwrs gwybod beth yw llwyddo (Heritage and Wylie, 2018). Mae Blanchard (2009) yn cymharu profiad y disgyblion â phrofiad athrawon: mae clirdeb yn y dosbarth ac yn yr ysgol gyfan yn gallu arwain at or-ddibyniaeth ar y wybodaeth sydd yn dod o awdurdod. Ond, ar y llaw arall, mae ysgol sy’n hybu rhyngweithio gyda chyd-weithwyr yn fwy tebygol o fagu dysgwr sy’n cyd-weithio a’r canlyniad yw staff a disgyblion cyfrifol a mentrus (Blanchard, 2009).
Rhan arall o baratoi at ddefnyddio Asesu ar gyfer Dysgu yw cynllunio cwestiynau o flaen llaw gan ddefnyddio cwestiynau adeiladol megis y strwythur a welir yn Bloom’s Taxonomy (Martin Faulty and Jonathan Savage, 2008). Ond, mae Faulty a Savage (2008) hefyd yn pwysleisio gallu i athro i wrando ar atebion disgyblion a’u dadansoddi er mwyn asesu yn effeithiol ar gyfer dysgu.  
5. Asesu ar gyfer Dysgu: gwaith presennol Ysgol X
Gwelir yng nghynllun gwella Adran y Gymraeg fod nifer fawr o egwyddorion Asesu ar gyfer Dysgu eisoes ar waith yn yr adran. Mae hyn yn amlwg wrth graffu ar gynllun gwaith yr adran. Mae’r adran wedi ychwanegu adran benodol yn y cynlluniau gwaith ar gyfer Asesu ar gyfer Dysgu gyda chyfleoedd ar gyfer modelu, hunanasesu, asesu cyfoedion ac yn y blaen. Enghraifft o hyn fyddai’r taflenni asesu wrth farcio gwaith ysgrifennu a llafar. Mae’r taflenni yn tanlinellu’r hyn sydd angen ar gyfer cyrraedd lefel penodol o ran cynnwys ac iaith. Yn sgil marcio’r gwaith, bydd yr athro yn uwcholeuo’r meini prawf llwyddiant y mae’r disgybl wedi llwyddo eu cyrraedd. Gyda hyn, bydd yr athro yn ysgrifennu sylwad ar y daflen gan osod targedau iaith ar gyfer pob unigolyn. Ar ôl derbyn yr adborth, bydd disgyblion yn ymateb i sylwadau’r athro gan nodi sut maen nhw’n teimlo am eu gwaith a sylwadau’r athro, a’r hyn y byddant yn ei wneud i wella eu gwaith yn y dyfodol. Mae hyn yn cysylltu â syniad Faulty a Savage (2008) am “feedforward” sef ffurf o adborth sydd wedi’i dargedu er mwyn helpu’r disgyblion gyda gwaith y byddant yn ei wneud yn y dyfodol. Mae hyn yn gysylltiedig ag adnabod disgyblion er mwyn gallu cynllunio’n addas ar eu cyfer nhw. Mae hyn yn debyg i’r syniad o adnabod a blaenoriaethu anghenion yr ysgol er mwyn gallu cynllunio ar gyfer y testunau mwyaf pwysig ar hyn o bryd. Yn yr un modd mae cynllunio strategol yn rhoi’r cyfle i ysgol edrych tuag at ei dyfodol, mae Asesu ar gyfer Dysgu yn rhoi’r un arf i athrawon a disgyblion fel ei gilydd. 
Enghraifft o gynllun gwaith â chyfres o wersi sy’n dwyn ynghyd nifer o egwyddorion a strategaethau Asesu ar gyfer Dysgu yw’r gwaith ar T. Llew Jones. Wrth ddilyn gwaith yn arwain at ysgrifennu gwerthfawrogiad o ddwy gerdd, rhannwyd meini prawf llwyddiant ar gyfer gwerthfawrogiad gyda’r disgyblion. Yn sgil hyn, edrychodd y disgyblion ar ddau enghraifft o werthfawrogiadau gan eu gwerthuso’n ôl y meini prawf llwyddiant. Roedd y gwaith yn adeiladol gan ddefnyddio dull ‘dwy seren a dymuniad’ ar gyfer gwerthuso’r gwerthfawrogiad cyntaf. Mae ‘dwy seren a dymuniad’ yn ei hun yn enghraifft o Asesu ar gyfer Dysgu ond gyda’r cyfle i anodi’r ail werthfawrogiad, roedd hyn yn wers yn seiliedig ar roi’r cyfle i gymryd cyfrifoldeb dros eu dysgu. Mae cyfleodd eraill gan ddisgyblion i hunanwerthuso gwaith. Mae hyn yn aml yn digwydd yn ystod tasgau i gloi’r wers megis ateb cwestiynau: ‘Beth fyddwch yn gwneud pwynt i’w gynnwys yn eich gwerthfawrogiad?’. ‘Beth sydd angen ei wneud i gyrraedd lefel dda?’ a ‘Beth ydych chi eisiau osgoi gwneud?’ Mae hyn yn glir yn rhoi’r cyfle i ddisgyblion asesu eu cyrhaeddiad presennol ac adfyfyrio ar eu gwaith ac felly cymryd perchenogaeth am eu dysgu. Dyma un enghraifft o theori Gadsby (2012) ar waith ar lawr y dosbarth. 
Gellid dadlau bod polisi dosbarthiadau gallu cymysg cyfnod allweddol 3 yr Adran yn ddull o asesu ar gyfer dysgu. Mae ysgolheigion yn cytuno nad yw grwpiau gallu cymysg yn cael effaith ar y dysgwyr cryfach ond bydd disgyblion llai cryf y dosbarth yn manteisio ar gael modelu cyson gan athrawon a cyfoedion (Paul Black and Dylan Wiliam, 1998). Mae hyn hefyd yn cysylltu nol at ein trafodaeth o waith Faulty a Savage (2008) am ddatblygu dysgwyr sy’n hunaneffeithiol. Yn eu hôl hwy, mae cred y disgyblion y gallant lwyddo i gyrraedd y nod yn cynyddu wrth iddynt weld eraill yn llwyddo. Mae Faulty a Savage (2008) yn dadlau bod y syniad hwn yn fwy grymus os yw’r disgyblion yn gweld y rhai sy’n llwyddo yn debyg i’w hunain. Gan ystyried dosbarthiadau gallu cymysg, mae’n llai tebygol y bydd disgyblion yn labelu eraill fel rhai llai abl neu’n fwy abl ac felly bydd grym y syniad i’w gweld yn y dosbarth.
Mae adroddiad Estyn (2014) yr ysgol tynnu sylw at gwestiynu ar draws yr ysgol sy’n gofyn am ymateb gan ddisgyblion i sicrhau eu dealltwriaeth a chynnydd. Mae adroddiad yn awgrymu bod rhai athrawon yn cymryd cam ymhellach i ddefnyddio cwestiynu mewn modd sy’n gofyn i’r disgyblion resymu ac ymhelaethu ar eu hatebion. Mae hyn yn golygu bod rhai o athrawon yn fwy effeithiol yn defnyddio’r dull hwn o Asesu ar gyfer Dysgu gan annog disgyblion i ddefnyddio sgiliau uwch fel y disgrifir yn Bloom’s Taxonomy. Mae’r ysgol wedi tanlinellu hyn fel agwedd y dylid datblygu arno ynghyd â strategaethau Asesu ar gyfer Dysgu eraill er mwyn diwallu anghenion gwahanol grwpiau o ddisgyblion gan gynnwys rheiny gydag anghenion dysgu ychwanegol a disgyblion mwy abl a thalentog. Dyma un o’r targedau adran y Gymraeg Ysgol X gan nodi yn benodol bod angen amrywio dull cwestiynu a defnyddio cwestiynau agored. 
Mae adroddiad Estyn yr ysgol hefyd yn tynnu sylw at y ffaith bod y rhan fwyaf o ddisgyblion yn hapus i ymateb ar lafar i gwestiynau’r athro gan ddatblygu eu gallu i gynnig atebion ymestynnol. Mae hyn yn awgrymu bod cwestiynu’r athro yn effeithiol ond hefyd bod yr ysgol wedi llwyddo i sefydlu awyrgylch diogel a derbyngar lle y mae disgyblion yn teimlo’n rhydd i gyfrannu at drafodaethau. 
Mae aelodau staff yr ysgol hefyd yn gweld pwysigrwydd polisi cwestiynu penodol megis defnyddio dewis enwau ar hap neu reol dim codi llaw. Gwerth hyn yw annog cyfraniad pob disgybl ac felly asesu cynnydd pob disgybl yn y dosbarth. Mae hyn yn rhoi’r cyfle i’r athro addasu ei wersi ar y pryd yn ôl anghenion ei ddosbarth. 
Er mwyn sicrhau cysondeb, mae’r ysgol wedi llunio polisi Asesu ar gyfer Dysgu. Er nad oedd y polisi ar gael ar gyfer yr adroddiad hwn, mae’r ffaith bod yr ysgol yn cynllunio er ei gyfer yn addawol. Yn llawlyfr staff, gellir gweld bod Asesu ar gyfer Dysgu wedi ei glustnodi fel testun ar gyfer sesiynau hyfforddiant mewn swydd a datblygiad proffesiynol. Gwerthusir y gwaith hwn yn CDY sy’n nodi bod ymateb gadarnhaol i’r hyfforddiant Mae’r ysgol hefyd yn pwysleisio dealltwriaeth o Asesu ar gyfer Dysgu a gweithredi arno fel ‘craidd dysgu rhagorol’(Ysgol Gyfun Gŵyr, 2018). Mae’r ysgol ei hun yn rhannu egwyddorion Asesu ar gyfer Dysgu i dair thema: cynllunio, datblygu a myfyrio. Maent hefyd yn cydnabod pwysigrwydd datblygu awyrgylch diogel sy’n ysgogi dysgu. Mae hyn holl yn cyd-fynd ag argymhellion ysgolheigion a drafodwyd uchod. 
Mae gan yr ysgol system ‘Craffu ar Lyfrau’ sy’n modd gwerthuso, modelu a rhannu adborth da ymhlith staff yr ysgol. Mae hyn yn gweithredu ar lefel draws ysgol, lefel ysgol gyfan ac ar lefel adrannol. Mae Adran y Gymraeg hefyd yn manteisio ar y system hon. Cynlluniwyd i’r adran graffu ar lyfrau yn fewnol mewn cyfarfodydd adran er mwyn rhannu syniadau a lledaenu arfer dda gyda ffocws penodol ar gynnydd disgyblion gydag anghenion dysgu ychwanegol. Gan ystyried bod gostyngiad sylweddol yn y nifer o ddisgyblion a gyrhaeddodd lefel 5+ y llynedd, priodolwyd i’r nifer fawr o ddisgyblion gydag anghenion dysgu ychwanegol y flwyddyn honno, mae’r ffaith bod yr adran yn cynllunio ar gyfer gwella darpariaeth ADY yn dangos ei bod yn ymateb i’r ystadegau hyn. 
Dull arall a ddefnyddiwyd yw monitro a thracio disgyblion trwy cofnodi data ynghylch marciau, presenoldeb a phrydlondeb. Un o dargedau’r ysgol gyfan yw llunio rhestr o dangyflawnwyr a’u tracio ynghyd a monitro grwpiau penodol megis bechgyn, merched, disgyblion Prydiau Ysgol am Ddim a disgyblion MATh. Os y defnyddir y wybodaeth hon yn ystod y flwyddyn er mwyn datrys unrhyw broblemau ar y pryd, yna y gellid dadlau bod hyn y cyfrif fel dull Asesu ar gyfer Dysgu. Byddai’r data hwn yn ffurfio rhan o’r delwedd sy’n helpu disgyblion ac athrawon deall ble mae eu cyrhaeddiad ar hyn o bryd er mwyn iddynt allu cynllunio’r llwybr at gyrraedd y darged. Fodd bynnag, os yw hyn yn mynd i fod yn ddull asesu effeithiol, rhaid i’r ysgol sicrhau nad yw cofnodi marciau a’u tracio dim ond yn digwydd unwaith na bod tracio yn digwydd dim ond i gofnodi data a ddim yn cael effaith ar ddysgu disgyblion gan y byddai hyn yn cwympo i asesu cyfansymiol.
Fel yr awgrymwyd gan Gadsby (2012) a’r Assessment Reform Group (1999), mae dysgu’r disgyblion yn gwella os yw'r disgybl yn rhan o benderfynu ar yr hyn y dylai ei ddysgu ac yn cymryd cyfrifoldeb dros  ei ddysgu ei hun. Mae’n amlwg bod yr ysgol yn cytuno gyda’r safbwynt hwn gan ei bod yn cynnig cyfleoedd i ddisgyblion rannu barnau a syniadau am y cwricwlwm trwy Lais y Disgybl. Mae Adran y Gymraeg yn defnyddio’r wybodaeth honno ynghyd â’r data a gasglwyd gan dasg ‘Bwrw Golwg yn ôl’ ar ddechrau’r tymor er mwyn gwerthuso cynlluniau gwaith. 

6. Asesu ar gyfer Dysgu yn Ysgol X: argymhellion ar gyfer y dyfodol
[bookmark: _GoBack]Fel y dengys trafodaethau’r adroddiad hwn, mae nifer o gryfderau gan Ysgol X ynglŷn â gweithredu egwyddorion Asesu ar gyfer Dysgu sydd wedi’u seilio ar waith academaidd. Wrth edrych tuag at y dyfodol, anogir yr ysgol a’r adran i barhau gyda’r gwaith da hwn gan ystyried datblygu ym meysydd yr argymhellion canlynol:
(i) Bydd parhad o ran datblygu safon a dulliau cwestiynu ar draws yr ysgol. Byddai polisi cyson wedi’i seilio ar waith academaidd megis theori Bloom’s Taxonomy  yn helpu rhoi cyfle i bob disgybl ymateb ac ymestyn yr ymateb honno gan sicrhau bod pob disgybl yn gwneud cynnydd. 
(ii) Bydd parhau i ddatblygu a chynnig cyfleoedd i gymryd cyfrifoldeb dros eu dysgu yn helpu sicrhau cynnydd a datblygu dysgwyr sy’n fwy annibynnol ac yn dangos gwytnwch gyda sgiliau dysgu gydol oed (Blanchard, 2009; Heritage and Wylie, 2018). Un ffordd i ddatblygu’r agwedd hon fyddai creu system cyson lle y mae disgyblion yn cyfrannu at lunio nodau ac amcanion dysgu a meini prawf llwyddiant. Mae hyn yn digwydd i raddau ond yr hyn sydd angen yw cysondeb. Agwedd arall ar greu dysgwyr cyfrifol byddai creu system lle mai’r disgyblion sy’n gyfrifol dros gopïo lan gwaith a gollwyd ac yn sicrhau eu dealltwriaeth yn bersonol. Efallai byddai dull syml fel bod gan bob disgybl restr wirio i sicrhau bod popeth yn eu llyfrau ac os ddim, bod canlyniadau yn dilyn hynny. 
(iii) Ffordd i ddefnyddio Asesu ar gyfer Dysgu ar lefel CA4 byddai rhoi cyfle i ddisgyblion eistedd ffug arholiad ac wedyn naill ai marcio eu harholiad eu hunain neu farcio arholiad eu cyfoedion. Byddai hyn yn atgyfnerthu dealltwriaeth o feini prawf llwyddiant a’r hyn a ddisgwylir mewn arholiad.
Ar yr un lefel, gallai athrawon ddilyn yr un broses fel eu bod nhw yn gallu uniaethu â’r disgyblion a chydymdeimlo â nhw. Byddai hyn yn atgyfnerthu addysgu’r athrawon trwy eu hatgoffa am yr hyn sydd angen i ddisgyblion ddeall er mwyn llwyddo .  





Cyfeiriadau
Blanchard, J., 2009. Teaching, Learning And Assessment: Open University Press.
Brent Davies, Linda Ellison, 2003. The New Strategic Direction and Development of the School: Key Frameworks for School Improvement Planning, 2nd ed. Routlegde Falmer.
Camille Rutherford, 2009. Planning to Change: Strategic Planning and Comprehensive School Reform. Educational Planning 18, 1–10.
Claire Gadsby, 2012. Perfect Assessment. Independent Thinking Press, Carmarthen.
David Middlewood, 1998. Strategic Management in Education: An  Overview, in: Strategic Management in Schools and Colleges. Paul Chapman Publishing Ltd, London, pp. 1–17.
Edith Jayne, 1998. Effective school development planning, in: Strategic Management in Schools and Colleges. Paul Chapman Publishing Ltd, London.
Heritage, M., Wylie, C., 2018. Reaping the benefits of assessment for learning: achievement, identity, and equity. ZDM 50, 729–741. https://doi.org/10.1007/s11858-018-0943-3
Llywodraeth Cymru, 2012. Gwella Ysgolion (No. WG16534). Llywodraeth Cymru, Caerdydd.
Llywodraeth Cymru, 2010. Pam y mae angen datblygu meddwl ac asesu ar gyfer  dysgu yn yr ystafell ddosbarth? (Canllawiau No. CAD/GM/0137). Llywodraeth Cymru, Caerdydd.
Martin Faulty, Jonathan Savage, 2008. Assessment for Learning and Teaching in Secondary Schools. Learning Matters Ltd, Exeter.
Michael Fullan, 2015. The Meaning of Educational Change, 5th ed. Teachers College Press.
Paul Black, Dylan Wiliam, 1998. Assessment and Classsroom Learning. Assessment in Education 5, 7–74.
The Assessment Reform Group, 1999. Assessment for Learning: Beyond the Black Box. University of Cambridge School of education, Cambridge.
Ysgol Gyfun Gwyr, 2018. Llawlyfr Staff.

